Leeu-aanval: Seun steeds in komaKristian Prinsloo. Foto: Facebook Kristian word in die waakeenheid van die Mediclinic Muelmed in Arcadia, Pretoria, behandel. “Sy toestand is steeds baie kritiek. Hy is nog in ŉ koma en die breinswelling is nog baie erg wat ander komplikasies veroorsaak,” het Herman Prinsloo (47), Kristian se pa, gesê. “Sy bloeddruk en temperatuur is redelik konstant. Een van die grootste probleme vir dokters en die verpleegpersoneel is om konstant infeksie te beveg. Ons kan net in nederigheid vra dat almal aanhou bid, dat ons geduldig sal wees en God sal loof en prys vir sy genade, liefde, krag en seëninge, en dat ons Hom sal volg in gehoorsaamheid.” Herman, ŉ sakeman van Centurion, en sy vrou, Adri (47), waak 24 uur per dag by hul enigste kind se bed nadat hy op 8 April op ŉ landgoed naby Lephalale (Ellisras) in Limpopo aangeval is. Marie Strydom (75), Adri se ma wat die leeu van Kristian afgestoei het, staan die egpaar by. Kristian, ŉ gr. 6-leerder aan die Laerskool Louis Leipoldt, het oudergewoonte dié skoolvakansie by Strydom in Lephalale gaan kuier waar die tragedie hom afgespeel het. Lees alle vorige berigte oor Kristian Prinsloo op Maroela Media.